Асаблівым ладам вылучаюцца творы ранняга перыяду. На гэтым этапе мастак, прыхільнік так званага “суровага стылю”, пісаў крыху жарсткаватыя выявы з рэльефнай, густой паверхняй жывапіснага палатна, якая прымушае позірк гледача паглыбляцца ў яго (“Нацюрморт з цюбікам”, “Нацюрморт з лаўровай галінай”). Асаблівасці мінскіх краявідаў, гістарычная забудова цэнтра Мінска трапятліва жывуць у гарадскіх пейзажах жывапісца (“Няміга”).